**Informatīvais ziņojums**

**„Par Ministru kabineta 2012.gada 10.jūlija sēdes protokola**

 **Nr.39 1.§ 2.punktā dotā uzdevuma izpildi”**

Informatīvais ziņojums ir sagatavots, pamatojoties uz Latvijas Republikas Ministru kabineta (turpmāk – MK) 2012.gada 10.jūlija sēdes protokola Nr.39 1.§ 2.punktā doto uzdevumu Aizsardzības ministrijai sagatavot un aizsardzības ministram līdz 2013.gada 1.jūlijam noteiktā kārtībā iesniegt MK precizētu regulējumu par valsts noslēpuma aizsardzību, ja tas ir materiāltehnisks līdzeklis (materiāls objekts vai priekšmets).

Izstrādājot noteikumu projektu „Grozījumi Ministru kabineta 2004.gada 6.janvāra noteikumos Nr.21 „Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi” un veicot konsultācijas ar valsts drošības iestādēm, Aizsardzības ministrija noskaidroja, ka 2013.gada 7.martā ir izveidota valsts drošības iestāžu (Satversmes aizsardzības biroja, Drošības policijas, Militārās izlūkošanas un drošības dienesta) konsultatīvā darba grupa, kas izvērtē jaunu grozījumu nepieciešamību visos normatīvajos aktos, kas saistīti ar valsts noslēpuma aizsardzību, tostarp MK 2004.gada 6.janvāra noteikumos Nr.21 „Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi”.

Darba grupas ietvaros ir paredzēts lemt par regulējumu attiecībā uz materiāltehniskajiem līdzekļiem, jo, ievērojot MK 2004.gada 6.janvāra noteikumu Nr.21 „Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi” 18.14.apakšpunktā noteikto, kompetentā valsts drošības iestāde vai Nacionālā drošības iestāde saskaņo iestādes vadītāja izdoto instrukciju par valsts noslēpuma objektu, Ziemeļatlantijas līguma organizācijas vai Eiropas Savienības klasificētās informācijas aizsardzību, ja valsts noslēpuma objekta, Ziemeļatlantijas līguma organizācijas vai Eiropas Savienības informācijas atrašanās vieta, izmērs, izmantojuma veids vai citi apstākļi neļauj izpildīt šajos noteikumos minētās prasības.

 Ņemot vērā minēto, nepieciešams pagarināt dotā uzdevuma izpildes termiņu līdz 2013.gada 10.novembrim, jo līdz tam laikam darba grupa varētu būt pabeigusi diskusijas un pieņēmusi lēmumu par nepieciešamajiem grozījumiem normatīvajos aktos.

Aizsardzības ministrs A.Pabriks

18.07.2013. 17:22

281

E.Šmukste

Elvira.smukste@mod.gov.lv

Tel. 67335298, fakss 67212307